พามาชิมเบเกอรี่คุณภาพที่ร้านเปิดใหม่ชื่อดังของเมืองโคราช นครราชสีมา ซึ่งขึ้นชื่อเรื่องคุณภาพของกาแฟ ขนมปัง เค้ก เบอเกอรี่สไตล์ฝรั่งเศส โดยเชฟที่ร้านมีการันตีคุณภาพด้วยรางวัลมากมาย กับร้าน เซซิบอง(C’est Si Bon) เป็นร้านกาแฟขนาดไม่ใหญ่มาก ตกแต่งแบบโมเดิร์น อยู่ในโครงการณ์ Times Square ซึ่งตั้งอยู่ริมถนนร่วมเริงชัย ร้านหยุดทุกวันพุธ เปิดบริการเวลา 10.30 น. – 20.00 น.
บรรยากาศภายในร้านตกแต่งได้สวยงาม โทนสีขาวดำ โต๊ะที่นั่งไม่มากนัก แต่แลดูไม่แออัด ห้องแอร์เย็นสบายและเป็นครัวแบบเปิดโล่งกระจกใส สามารถมองดูเชฟประกอบอาหารได้ และบริการน้ำเปล่าด้วยตนเอง และสั่งอาหารที่บริเวณหน้าเคาน์เตอร์ได้เลย หนูน้อยอินดี้ทริปชอบมาก เนื่องจากเย็นสบาย และมีพื้นที่ให้เดินเล่น
ครัวซองท์ ดูเป็นเมนูทั่วไปแต่ทางร้านก็ทำออกมาได้ดีนะ แป้งขนมปังนุ่ม ได้กลิ่นหอมของเนยที่ทางร้านใช้เนยนำเข้ามาจากเบลเยี่ยมเลยทีเดียว
Concorde Cake เมนูนี้อร่อยดีครับ ด้านนอกจะกรอบ ส่วนเนื้อเค้กด้านในจะนุ่ม รสชาติออกหวานขม เนื้อเค้กจะแน่นๆ ถ้าทานคนเดียวอาจจะเลี่ยนได้ ทานกับกาแฟเข้ากันได้ดีครับ
เมนูสวยสะดุดตารูปหัวใจสีแดงสด กับเมนูที่ชื่อ Heart เมื่อผ่าครึ่งก็จะเห็นดังภาพ แอดมินทานเมนูนี้ก็อร่อยดีนะครับ แต่จะหวานมากจริงๆ โดยเมนูนี้ประกอบด้วย ไวท์ชอคโกแลตวนิลลามูส สอดไส้ด้วยราสพ์เบอร์รี่เจลลี่ วางบนบิสกิตรสชอคโกแลตสูตรไร้แป้ง เวลาทานจุดเด่นอยู่ที่เวลาโดนตรงเยลลี่มันจะหนึบๆ อร่อยมากครับ